Nous Hugues, dux de Bourgoigne, faisons savoir à touz... que nous avons vehues unes lettres saines et entieres, non cancellées, non violées, seelées des seaux de noz amés et feaux Biatrix de Bourgoingne, contesse de La Marche et d’Angolesme, et de monsignour Jehan de Chalon, signour d’Arlay, et de madame Merguerite de Bourgoingne, sa femme et suer de ladite contesse, desquelles lettres est la tenour tele come s’ensuet: A touz ces qui verront et orront ces presentes lettres, Jehans de Chalon, sires d’Arlay, et Merguerite, sa fame, et Biatrix de Bourgoingne, contesse de La Marche et d’Angolesme, suer de ladite Merguerite, salut. Sachent tuit que, come li chesteaul et la chestellenie de Lylle souz Monreaul, o touz ses droiz et o toutes ses apartenances, soit demuré pour non devis entre nous, lesdites suers, nous, ladite Biatrix, contesse, baillons et recoignossons que nous avons baillié tout le droit et la possession de la moitié apertenant à nous pour non devis es devantdiz chestiaux et chestelenie et les apertenans d’yceux, es devantdit monsignour Jehan de Chalon et madame Merguerite, sa fame, nostre suer, et es hoirs qui istront d’yaus, à tenir et esploitier d’eaux et de lour hoirs, en rendant et paiant chescun anz, tant come nous vivrons, unze cenz livres de petit tornois, à Paris, en la priorté dou Val des Escoliers de Paris, à nous ou à nostre comandemant, c’est à savoir cinc cenz et cinquante livres à la quinzaine de la feste de Touz Sains, et les autres cinc cenz et cinquante livres à jour de la quinzaine de la feste de Pasques ensegant, et ensi chescune année, tout le cours de nostre vie, sauve et retenu expressement à nous, ladite contesse, que, s’il avenoit que nous eussons hoirs de nostre cors, ceste baille et tradicion dou droit et de la possession des choses dessusdites seroit nulle et de nulle value, et tout nostre droit seroit ou point et en l’estat qu’il estoit au jour de ceste covenance avant la confection de ceste lettre; et se il avenoit que nous morissons senz hoir de nostre cors, nous voluns que les choses dessusdites demuerent perpetuelment à ladite Merguerite, nostre suer, et es hoirs qui istront de ly, sauve et retenu à nous ce que nous en voudrons doner ou lessier en testament ou per cause de mort. Et toutes ces choses dessusdites nous, ladite Beatris, prometons à tenir et garder en bone foy senz venir encontre. Et adecertes nous, les devantdiz Jeham et Merguerite, sa fame, suer de ladite dame Beatris, confessons et publiement recognossons avoir pris et receu de la devantdite madame Byatrix tout le droit et toute la possession de la moitié desdiz chesteaux et chestelenie de Lyle et des apertenances, en la forme et en la maniere dessusdite; et confessons et recognossons nous devoir et chescun de nous pour le tout à la devantdite dame Biatrix, pour raison et pour cause des choses devantdites à nous bailliées de ly, chescune année, tout le cors de la vie de ladite madame Biatrix, unze cenz livres de petis tornois; lesquies unze cens livres nous et chescun de nous li prometons à rendre et paier chescune année, tant come elle vivra, à Paris, ou leu dessusdit et es doux termes, c’est à savoir cinq cenz et cinquante livres à jour de la quinzaine de la feste de Touz Sains, et les autres cinc cenz et cinquante livres à jour de la quinzaine de la feste des Pasques ensegant, et ensi esdiz termes chescune année, tant come ladite madame Biatrix vivra. Et se il avenoit que nous ou li uns de nous defaillessons en paiement desdiz deniers es termes dessusdit ou en l’un d’iaux, nos et chescun de nos volons que ladite madame Biatrix puisse prendre tantost, per soy ou per autre, le terme passé ouquel nous deffaudrons de paiement, se dedenz la quinzaine après ensegant nous n’avions paiez [à] ladite madame Biatrix les deniers dou terme passé, la possession desdiz chestaux et chestelenie de Lyle, de toutes ses apertenances, et de Viteaux et de toutes ses apertenances, et entrer en la possession desdiz leus, et prendre de sa propre autorité et faire panre touz les muebles que saront esdiz leus, et tous les fruit, profit et issues, et de touz les emolumens qui istront et porront estre perceu desdiz leus et desdites choses et des rentes apertenant esdiz leus et de toute autre justice et juridiction, jusque à tant qu’il soit plenierement satisfait à ladite Biatrix doudit paiement ou des paiement dou temps passé, avec touz les couz, mises et despens faiz ou sustenuz par devant dou paiement ou des paiement non fait; desquies mises et despens et des choses prises et levées nous volons que li procurour ladite madame Biatrix soit creu par son soirement, senz autre prouve et declaracion faire et senz taxacion de juge ne de soverain. En laquel prise de possession et de biens, fruiz, issues et profit de ceaux et en touz autres emolument, jurisdiction et justice, nous et chescun de nous prometons que nous ne empacherons ne farons empachier, par nous ne par autre, ladite dame Biatrix que ele, par soy ou par autre, si con est diz dessus, ne puisse prendre et entrer en la possession des choses dessusdites, et les biens muebles estanz es leus dessusdit à temps de la prise, et touz les autres qui istront et porront et devront estre perceuz faire lever et percevoir entierement et pasiblement, jusques à la some de son debte et de ses couz et domaiges, ou soirement de son procureour, si come il est diz dessus; et se aucun empeschement y estoit mis par avant ou après, nous et chescun de nous li prometons à hoster, à noz propres despens, devant huicte jours, dois le jour que ladite madame Biatrix aura mis et sera entrée ou voudra entrer en la possession desdites choses; et se pour deffaut de ces choses, ladite dame sustenoit couz ou despens et domaiges, nous et chescun de nous les li prometons à rendre, à simple soirement de son procureour, senz autre preuve ou declaracion faire et senz taxacion de juge. Et neantmoinz nous volons que, se i plait à ladite dame Biatrix, que elle puisse ladite execucion faire acomplir par l’auctorité de excellanz prince nostre signour le roy de France et de celuy de Navarre, conte de Champaigne et de Brye, ou de lour bailliz ou aloez, et dou noble duc de Bourgoingne, tant come il apartient ou puet apertenir à pooir ou à la juridiction des roys, conte et duc et à chescun d’yaux. Pour lesquelles choses dessusdites et chescune d’icelles, nous et chescun de nous pour le tout, obligeons à ladite madame Biatrix nous et non hoirs, touz non biens et de noz hoirs et de chescun de nous, muebles et non muebles, presenz et à venir, emsic que per ceste general obligacion ne soit fait prejudice en riens à la especiauté dessus dite et faite et que chescune demuere en son pooir et force.